May 22,2017
గత మూడేండ్లలో ఎన్నో సంస్కరణలు ..
న్యూఢిల్లీ: దేశంలో వ్యాపార ఏర్పాటును మరింత సులభతరం చేసేందుకు గాను తమ సర్కారు దాదాపు 7000 చర్యలు చేపట్టిందని కేంద్ర వాణిజ్య, పరిశ్రమల శాఖా మంత్రి నిర్మలా సీతారామన్‌ తెలిపారు. దేశంలో పరిశ్రమల ఏర్పాటును మరితం సులభతరం చేసేందుకు గాను కేంద్రం రాష్ట్రాలతో కలిసి పని చేస్తోందని అన్నారు. దేశంలో పెట్టుబడులను పెంచేందుకు తాము చిన్నచిన్న చర్యలతో మొదలుకొని పలు విధానపరమైన నిర్ణయాలను తీసుకున్నట్టుగా మంత్రి వివరించారు. రాష్ట్ర ప్రభుత్వాలు కూడా ఈ అంశానికి ఉన్న ప్రాధాన్యతను గుర్తించి పరిశ్రమల ఏర్పాటు సలభతరం చేయడమే ప్రధాన ఎజెండాగా ముందుకు సాగుతున్నట్టుగా తెలిపారు. గత మూడేండ్ల పాలనలో తమ సర్కారు బ్యాంకింగ్‌, స్థిరాస్తి, పన్నులు, విమానయానం, వాణిజ్య సమస్యల పరిష్కార విభాగాల్లో ప్రణాళికపరమైన పలు సంస్కరణలను తీసుకొచ్చిందని ఆమె అన్నారు. వీటి ఫలాలను స్థిరీకరించి మేటి వృద్ధిని అందుకొనేందుకు గాను రానున్న రెండేండ్లలోనూ సంస్కరణల పరంపర కొనసాగుతుందని మంత్రి తెలిపారు. ప్రభుత్వ చేపడుతున్న పలు సంస్కరణలు, నిర్మాణాత్మక చర్యల కారణంగా దేశ, విదేశీ మదుపరుల్లో విశ్వాసం పెరుగుతూ వస్తోందని మంత్రి అన్నారు. 2016-17లో విదేశీ ప్రత్యక్ష పెట్టుబడులు గణనీయంగా 9 శాతం మేర పెరిగి 43.48 బిలియన్‌ డాలర్లకు చేరినట్టుగా మంత్రి వివరించారు.
మీ స్నేహితులకు రికమెండ్ చెయ్యండి